Departement van kleinsakeontwikkeling laat vaar raskwotas(Foto: Love South Africa/Facebook) Solidariteit sê terwyl die departement van kleinsakeontwikkeling terugkrabbel oor ras, gaan die departement van toerisme oënskynlik steeds nie afsien van sy plan om ras as kriteria vir die verskaffing van hulp tydens die staat van algehele afsondering toe te pas nie. Solidariteit pak laasgenoemde op 28 April na die Noord-Gautengse hooggeregshof hieroor. Die departement staan die aansoek teen. Die departement van kleinsakeontwikkeling het in hofstukke wat onder eed onderteken is, teenoor Solidariteit onderneem om nie voort te gaan met die gebruik van raskriteria wanneer hulp aan ondernemings toegeken word nie. Volgens die departement is die vrae wat in verband met ras op hulle aanlyn aansoekvorm gevra word, slegs vir statistiese boekhouding. Solidariteit sê in teenstelling daarmee het die departement van toerisme, ook in hofstukke, aangevoer dat hy steeds ras as maatstaf vir hulp gaan gebruik. Volgens dr. Dirk Hermann, bestuurshoof van Solidariteit, lyk dit of die regering verdeeld is oor die gebruik van ras as maatstaf vir hulp tydens die Covid-19-krisis. Solidariteit het albei departemente reeds by die Menseregtekommissie verkla en met regstappe teen hulle begin. (Foto: pixabay) “Die feit dat die departement van kleinsakeontwikkeling afstand gaan doen van ras as maatstaf is ŉ taktiese oorwinning. Dit is behaal danksy die kombinasie van openbare druk en regstappe,” sê Hermann. “Solidariteit gaan ŉ streng waghondrol speel om toe te sien dat die departement van kleinsakeontwikkeling nie ras steeds as maatstaf in praktyk gebruik nie. Solidariteit het nou ŉ onderneming onder eed en kan onmiddellik hof toe gaan as ras steeds as maatstaf gebruik word.” Die organisasie gaan intussen voort met sy hofsaak teen die departement van toerisme. “Ons stryd teen rasgebaseerde hulp sal eers suksesvol wees as al die regeringsinstellings van hul raskriteria vir hulpverlening afstand doen,” sê Hermann. Solidariteit sê die departement erken in sy opponerende hofstukke dat ras as kriteria gebruik word. Die departement voer aan dat hy ingevolge swart ekonomiese bemagtigingsregulasies hulp op grond van ras mag toeken. “Dit is skokkend dat die departement van toerisme in hierdie krisistyd ŉ groter verbintenis met sy rasse-ideologie as met die nood van alle Suid-Afrikaners het. Wat hulle vergeet, is dat werknemers, ongeag hulle ras, die swaarste getref gaan word deur hierdie besluit,” sê Hermann. Solidariteit doen ŉ beroep op ondernemings wat op grond van ras nie hulp kry nie, om hom dringend te kontak. Dr. Dirk Hermann. (Foto: Reint Dykema) “Die virus diskrimineer nie en die nood is nie as gevolg van ras nie. Die departement van toerisme het egter besluit om, anders as die virus, op grond van ras te diskrimineer,” sê Hermann. “Die korona-krisis het nie plek vir rassediskriminasie nie. Die pandemie raak almal; ons kan nie toelaat dat hulp nie aan almal beskikbaar is nie,” sê hy. Die organisasie Sakeliga het minister Ebrahim Patel intussen die afgelope naweek ook versoek om ŉ onderneming te gee dat hy sy uitsprake oor die produksie en verkoop van “voorbereide”, “warm” en “gekookte” kos terugtrek. Indien hy dit nie doen nie, sal Sakeliga hom tot die hof wend. “Ons is geadviseer dat daar geen regmatige beperking op die produksie van ‘warm’, ‘gekookte’ of ‘voorbereide’ kos is soos wat die minister en sy departement aandring nie. Amptenare hou aan om hierdie arbitrêre direktiewe in mediakonferensies en twiets uit te vaardig, maar geen sodanige regulasie is gepromulgeer nie,” het Piet le Roux, uitvoerende hoof van Sakeliga, gesê. Patel het tot vandag (Maandag) 09:00 gehad om te reageer.